KOMMISSIONENS AFGØRELSE af 9. juni 1997 om afslutning af antidumpingproceduren vedrørende importen af dokumentmapper og skoletasker med oprindelse i Folkerepublikken Kina (97/355/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 2331/96 (2), særlig artikel 9,

efter konsultation i Det Rådgivende Udvalg, og

ud fra følgende betragtninger:

I. PROCEDURE

(1) Kommissionen modtog i marts 1996 en klage med påstand om skadelig dumping af importen af dokumentmapper og skoletasker med oprindelse i Folkerepublikken Kina.

(2) Klagen blev indgivet af CEDIM (Comité européen des industries de la maroquinerie) på vegne af fællesskabsproducenter, hvis samlede produktion påstås at udgøre en væsentlig del af produktionen i Fællesskabet af dokumentmapper og skoletasker.

(3) Klagen indeholdt beviser for, at der fandt dumping sted med hensyn til den pågældende import, og at der forvoldtes væsentlig skade som følge heraf, hvilket blev anset for tilstrækkeligt til at begrunde iværksættelsen af en antidumpingprocedure.

(4) Kommissionen offentliggjorde efter konsultationer derfor en meddelelse i De Europæiske Fællesskabers Tidende (3) om indledning af en antidumpingprocedure vedrørende importen til Fællesskabet af dokumentmapper og skoletasker henhørende under KN-kode 4202 12 11 og 4202 12 91 og med oprindelse i Folkerepublikken Kina.

(5) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandet og de klagende fællesskabsproducenter. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den tidsfrist, der var fastsat i meddelelsen.

II. TILBAGETRÆKNING AF KLAGEN OG AFSLUTNING AF PROCEDUREN

(6) I løbet af undersøgelsen underrettede CEDIM i brev af 19. marts 1997 Kommissionen om, at man officielt trak klagen vedrørende importen af dokumentmapper og skoletasker med oprindelse i Folkerepublikken Kina tilbage. Kommissionen konstaterede, at en afslutning af proceduren i den forbindelse ikke ville være i strid med Fællesskabets interesser.

(7) Under disse omstændigheder afsluttes antidumpingproceduren vedrørende importen af dokumentmapper og skoletasker med oprindelse i Folkerepublikken Kina, uden at der indføres beskyttelsesforanstaltninger.

(8) Det Rådgivende Udvalg blev hørt, og der blev ikke gjort indsigelse i udvalget.

(9) Interesserede parter blev underrettet om de kendsgerninger og betragtninger, på grundlag af hvilke Kommissionen havde til hensigt at afslutte proceduren, og de fik lejlighed til at fremsætte bemærkninger. Ingen af parterne gjorde indsigelse -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af dokumentmapper og skoletasker med oprindelse i Folkerepublikken Kina afsluttes.

Udfærdiget i Bruxelles, den 9. juni 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. C 111 af 17. 4. 1996, s. 6.